Document ID: 32007D0069

KOMMISSIONENS BESLUTNING
af 18. december 2006
om tilladelse til Rumænien til at udskyde anvendelsen af visse bestemmelser i Rådets direktiv 2002/53/EF for så vidt angår handel med frø af visse sorter af landbrugsplantearter
(meddelt under nummer K(2006) 6568)
(EØS-relevant tekst)
(2007/69/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 42, og
ud fra følgende betragtninger:
(1)
I henhold til tiltrædelsesaktens artikel 42 kan Kommissionen vedtage overgangsforanstaltninger, hvis der er behov for sådanne overgangsforanstaltninger for at lette overgangen fra den eksisterende ordning i Bulgarien og Rumænien til den ordning, som anvendelse af Fællesskabets bestemmelser på veterinær- og plantesundhedsområdet medfører. Disse bestemmelser omfatter reglerne om handel med frø.
(2)
I henhold til Rådets direktiv 2002/53/EF af 13. juni 2002 om den fælles sortsliste over landbrugsplantearter (1) må der kun handles med frø af sorter af landbrugsplantearter, der er omfattet af direktiv 2002/53/EF, jf. artikel 1, stk. 1, i samme direktiv, hvis kravene i direktivets artikel 4, stk. 1, artikel 7 og artikel 11 er opfyldt.
(3)
Handel med frø af visse sorter ville skulle forbydes i Rumænien fra tiltrædelsesdatoen, hvis ikke der gives dispensation fra de pågældende bestemmelser.
(4)
For at Rumænien kan træffe og gennemføre de foranstaltninger, der er nødvendige for at sikre, at de pågældende sorter er blevet godtaget i overensstemmelse med principperne i EF-ordningen, bør landet i en periode på tre år efter tiltrædelsesdatoen have tilladelse til at udskyde anvendelsen af direktiv 2002/53/EF for så vidt angår handel på Rumæniens område med frø af sorter, der er opført på landets sortsliste i overensstemmelse med andre principper end dem, der er fastsat i nævnte direktiv, og som er omfattet af Rumæniens officielle anmodning af 28. september 2006.
(5)
Foranstaltningerne i denne beslutning er i overensstemmelse med udtalelse fra Den Stående Komité for Frugt- og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Som undtagelse fra artikel 4, stk. 1, artikel 7 og artikel 11 i direktiv 2002/53/EF kan Rumænien i en periode på tre år efter tiltrædelsesdatoen udskyde anvendelsen af nævnte direktiv for så vidt angår handel på Rumæniens område med frø af de sorter, der er opført i bilaget til nærværende beslutning.
I den periode må der kun handles med disse frø på Rumæniens område. Det skal klart fremgå af officielle eller andre etiketter eller dokumenter, der er fastgjort til eller ledsager det af denne beslutning omfattede frøparti, at frøene udelukkende er bestemt til handel i Rumænien.
Artikel 2
Denne beslutning anvendes med forbehold af og da fra datoen for ikrafttrædelsen af traktaten om Bulgariens og Rumæniens tiltrædelse.
Artikel 3
Denne beslutning er rettet til medlemsstaterne.
Udfærdiget i Bruxelles, den 18 December 2006.

Labels: 3
15
18
6